text: [{"text_idx": "#000011", "text": "Keitou lotu Buda me vakataki ira e levu e Japani. Ia ena loma ga ni rua na vula au vuli kei ira na iVakadinadina i Jiova, au vakadeitaka ni dina na iVolatabu. Au vulica ni tiko na Tamaqu vakalomalagi, au vinakata sara ga meu kilai koya. Keirau dau veitalanoataka kei Na na ka au vulica tiko. Au sa tekivu soqoni ena Sigatabu ena Vale ni Soqoni. Ni levu na ka dina au kila, au tukuna vei Na niu sa na sega ni vakaitavi ena lotu Buda. E veisau sara ga nona rai. E tukuna: \u201cE ka vakamadua ni dua na lewenivuvale e sega ni lomani ira na noda qase.\u201d E tukuna meu tinia na vuli iVolatabu kei na soqoni. Au sega ni tadra ni na tukuna qori o Na! Sa veisau sara ga o koya."}, {"text_idx": "#000014", "text": "Niu tiko ena soqoni, au sotava e levu era tusaqati tale ga mai vale. Era vakadeitaka ni na vakaukauataki au o Jiova. (Maciu 10:34-37) Era uqeti au niu rawa ni vukei ratou noqu vuvale me ratou rawata na bula. Au mani masuti Jiova vagumatua, me vakavulici au meu dau nuitaki koya."}, {"text_idx": "#000019", "text": "Au veinanuyaka ena so na gauna ke vinakata o Jiova me va sara qo noqu beca na ka rau vinakata noqu itubutubu. Ia e yaga na noqu dau masu kei na noqu vakasamataka vakatitobu na tikinivolatabu e vakamacalataka na loloma i Jiova, me donu kina noqu rai me baleta na veitusaqati, meu kila tale ga ni rau kauaitaki au na noqu itubutubu. E vukei au o Jiova me donu noqu rai, meu kila tale ga na ka meu cakava. Niu vakaitavi vakalevu ena cakacaka vakaitalatala, na levu tale ga ni noqu taleitaka. Mani noqu isausau na painia."}, {"text_idx": "#000020", "text": "Era rogoca eso na tacida yalewa niu vinakata meu painia, era vakasalataki au meu wawa mada me malumu na ituvaki e vale. Au kerea na vuku, au vakekeli, au dikeva tale na vuna au via painia kina, au veitalanoa tale ga kei ira na tacida matua. Au vakadeitaka meu vakamarautaki Jiova. Kena ikuri, keu painia mada ga ena sega ga ni veisautaka nodrau rai na noqu itubutubu."}, {"text_idx": "#000021", "text": "Au tekivu painia ena iotioti ni yabaki ni noqu vuli. Sega ni dede, au vinakata meu veiqaravi ena vanua e vinakati kina vakalevu na veivuke. Ia rau sega ni taleitaka noqu itubutubu meu biubiu e vale. Au mani wawa meu yabaki 20. Meu vakamarautaki Na, au kerea na valenivolavola ni tabana meu veiqaravi ena muaira kei Japani, nira tiko kina na wekai keitou."}, {"text_idx": "#000022", "text": "Ena ilesilesi qori, au kalougata niu raica nodra papitaiso e levu au vakavulica. Au vulica na vosa vakavalagi meu vakarabailevutaka noqu veiqaravi. Keitou ivavakoso vata kei na rua na tacida tagane erau painia lavotaki. Dua na ka nodrau gugumatua me rau vukea e levu. Au mani vinakata meu painia lavotaki. Ena gauna qori, e vakarua nona tauvimate bibi o Na. Au mani lesu i vale meu qaravi koya. E kurabui sara ga, e veisau kina vakalailai nona rai."}, {"text_idx": "#000026", "text": "Au veinanuyaka ena vakacava na nodrau rai na noqu itubutubu niu sa na gole vakayawa. Au mani qiriti rau. E sauma mai o Ta, e kaya: \u201cQori na vanua vinaka.\u201d Ena macawa yani e liu, dua nona itokani e solia vua na ivola me baleti Nepal, e nanuma kina ni vanua vinaka ni gade."}, {"text_idx": "#000027", "text": "Ni keirau marautaka tiko neirau maliwai ira na itokani mai Nepal, keirau vakalougatataki tale. Sa wili tale ga o Bangladesh ena tabacakacaka keirau lesi kina, e voleka toka ia e levu na ka e duidui kina. E levu na yalava ni cakacaka. Oti e lima na yabaki keirau lesi tale i Japani, keirau marautaka tiko ena gauna qo na neirau veisiko."}, {"text_idx": "#000028", "text": "Au vulica e levu sara na ka me baleti Jiova ena neirau veiqaravi e Japani, Nepal kei Bangladesh! E duidui na itovo kei na ka era kilai kina na vanua qo. Era talei kece na lewenivanua. Au vakadinadinataka nona kauaitaki ira yadua o Jiova, e ciqomi ira, vukei ira qai vakalougatataki ira."}]